Axel Kicillof

Axel KICILLOF (naskiĝis la 25-an de novembro 1971 en Bonaero) estas argentina ekonomikisto kaj politikisto. De 2013 ĝis 2015, li estis Ministro pri Ekonomio kaj Financo en la registaro de Cristina Fernández. Ekde 2019, li estas Guberniestro de la Provinco Bonaero.  Li apartenas al la peronista balota alianco Frente de Todos.

 Kariero 
De 1998 ĝis 2010, li okupis la postenon de asociita profesoro pri ekonomiko ĉe la Universitato de Bonaero. Li ankaŭ instruis kursojn ĉe la Nacia Universitato de Quilmes, la Nacia Universitato General Sarmiento , kaj la prestiĝa Komerca Lernejo Carlos Pellegrini.

En decembro 2011, kun la komenco de la dua oficperiodo de prezidantino Cristina Fernández de Kirchner, Kicillof estis nomumita Sekretario pri Ekonomia Politiko kaj Evoluplanado. En plena politika ascendo, li ludis dum ĉi tiu oficperiodo ŝlosilan rolon en la procezo de reŝtatigo de la antaŭa ŝtata naftokompanio YPF. 

La 20-an de novembro 2013, li estis nomumita Ministro pri Ekonomio fare de la Prezidanto.  Kiel ministro, li malsukcese negocis kun heĝfondusoj por refinanci argentinajn obligaciojn.  La malsukceso de la intertraktadoj kondukis la sudamerikan landon al teknika defaŭlto. 

En la elektoj de 2015 li estis elektita deputito por la urbo Bonaero.

En 2019, li estis elektita guberniestro de la Provinco Bonaero, venkante la tiaman guberniestron Maria Eugenia Vidal de la Respublikana Propono. La venko de Kicillof markis la revenon de Peronismo al la povo en la plej granda provinco de Argentino, kiun ili regis dum 28 jaroj. 
Li estas la aŭtoro de libroj kiel: Reen al Keynes (2007); De Smith al Keynes: Sep Lecionoj en la Historio de Ekonomia Penso. Analizo de la Originalaj Verkoj (2010); Fundamentoj de la Ĝenerala Teorio de Dungado, Intereso kaj Mono (2012); kaj Dialogoj Sen Kravato: Pensante pri Ekonomiko, Politiko (kaj Pli) en la  21-a Jarcento (2015).

 Referencoj 

 Eksteraj ligiloj 

 Vivresumo de Axel Kicillof


Kategorio:Marksistaj ekonomikistoj
Kategorio:Argentinaj politikistoj